Na temelju članka 35. stavak 1. alineja 4. Zakona o predškolskom odgoju i obrazovanju (Narodne novine broj 10/97, 107/07, 94/13, 98/19, 57/22, 101/23) te članka 18. Statuta Dječjeg vrtića Ivančica Oriovac, Upravno vijeće ustanove Dječji vrtić Ivančica Oriovac 23.12.2025. godine na svojoj 24. sjednici, temeljem suglasnosti osnivača općine Oriovac KLASA:601-01/25-01/9, URBROJ:2178-10-03-25-1 donosi:



PRAVILNIK
O UPISU DJECE RANE I PREDŠKOLSKE DOBI U DJEČJI VRTIĆ „IVANČICA ORIOVAC“

I. OPĆE ODREDBE

Članak 1.
(1) Ovim Pravilnikom o upisu djece rane i predškolske dobi u Dječji vrtić „Ivančica Oriovac“ (u daljnjem tekstu: Pravilnik) uređuju se pravila upisa, pohađanja i ispisa djece rane i predškolske dobi u Dječji vrtić „Ivančica Oriovac“ matični objekt u Oriovcu i područni objekt u Brodskom Stupniku (u daljnjem tekstu: Vrtić), način ostvarivanja prednosti pri upisu, način organiziranja i ostvarivanja programa predškolskog odgoja i obrazovanja djece rane i predškolske dobi te prava i obaveze korisnika usluge u Vrtiću, organizacija rada s novoupisanim polaznicima Vrtića i uvjeti pod kojima dijete može biti ispisano iz Vrtića.
(2) Korisnicima usluge u smislu ovog Pravilnika smatraju se zakonski zastupnici djece koja pohađaju odnosno za koje je podnijet zahtjev za smještajem djeteta u Vrtić.
(3) Pojedini izrazi u smislu ovog Pravilnika imaju sljedeće značenje:
· Obitelj je uža obitelj koju čine roditelji/zakonski zastupnici i djeca koja žive u istom kućanstvu.
· Dijete je osoba do navršenih 18 godina života.
· Samohrani roditelj je roditelj koji sam skrbi za svoje dijete i uzdržava ga.
· Jednoroditeljska obitelj je obitelj koju čine dijete, odnosno djeca i jedan roditelj.
(4) U cijelom tekstu Pravilnika izrazi koji se koriste za fizičke osobe u muškom rodu su neutralne i odnose se na osobe muškog i ženskog spola.

Članak 2.
(1) Vrtić organizira programe u opsegu i na način određen Zakonom o predškolskom odgoju i obrazovanju, Državnim pedagoškim standardom, Nacionalnim kurikulumom za rani i predškolski odgoj i obrazovanje, Statutom Dječjeg vrtića „Ivančica Oriovac“ te Godišnjim planom i programom rada Dječjeg vrtića „Ivančica Oriovac“ za tekuću godinu.
(2) U vrtiću se ostvaruju sljedeći programi za djecu rane i predškolske dobi:

· Redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi (u daljnjem tekstu: redoviti program) usklađeni s radnim vremenom zaposlenih roditelja i potrebama djeteta,
· programi javnih potreba: program predškole.

Članak 3.
Dječji vrtić kao javne ovlasti obavlja upise djece u dječji vrtić i ispise iz dječjeg vrtića s vođenjem odgovarajuće dokumentacije. Kada dječji vrtić obavlja poslove kao javne ovlasti, odlučuje o pravu, obvezi ili pravnom interesu djeteta, roditelja/skrbnika ili druge fizičke ili pravne osobe, dužan je postupati prema odredbama zakona kojim se uređuje opći upravni postupak.

Članak 4.
(1) U matični objekt Vrtića u mjestu Oriovac se mogu upisati djeca od navršenih 12 mjeseci života pa do polaska u osnovnu školu u redoviti program Vrtića.
(2) U vrtićki program matičnog objekta u Oriovcu i područnog objekta u Brodskom Stupniku može se upisati dijete koje do 31. kolovoza tekuće godine navrši 3 godine života.
(3) Djeca mlađa od 12 mjeseci primat će se u matični objekt Vrtića kada se za to osiguraju potrebni uvjeti.
(4) Dijete i roditelji (skrbnici/staratelji/udomitelji) moraju imati prijavljeno prebivalište na području Općine Oriovac za upis u matični objekt Vrtića, odnosno Općine Brodski Stupnik za upis u područni objekt Vrtića.
(5) Upis djeteta u Vrtić provodi se u pravilu prema adresi prebivališta djeteta.
(6) Korisnik usluga odnosno roditelj/skrbnik djeteta (u daljnjem tekstu: roditelj) može podnijeti zahtjev za upis djeteta u Vrtić matični objekt u Oriovcu ili područni odjel u Brodskom Stupniku, po svom izboru, ali bez prvenstva upisa.
(7) Ukoliko ne postoji mogućnost upisa djeteta u objekt koji je roditelj naznačio u zahtjevu za upis u Vrtić, Povjerenstvo za upis u Vrtić zadržava pravo upisa djeteta u raspoloživi objekt Vrtića.

Članak 5.
(1) Pedagoška godina započinje 1. rujna tekuće godine, a završava 31. kolovoza sljedeće godine.
(2) Ako se tijekom pedagoške godine pojavi slobodno mjesto upis se obavlja temeljem liste reda prvenstva.
(3) Odluku o Upisu tijekom pedagoške godine donosi Ravnatelj vrtića sukladno utvrđenoj listi reda prvenstva za upis.

Članak 6.
(1) Polaznik Vrtića predškolske dobi kojemu je odgođen polazak u školu, ima pravo pohađati vrtić i narednu pedagošku godinu, ali samo na temelju Odluke Ureda državne uprave Brodsko-posavske županije o odgodi upisa u prvi razred osnovne škole, te je dužan donijeti preslike te Odluke u Vrtić.


II. POSTUPAK UPISA U VRTIĆ
Članak 7.
(1) Upis djece u program Dječjeg vrtića provodi se prema Planu upisa koji, za svaku pedagošku godinu, donosi Upravno vijeće Vrtića.
(2) Postupak upisa pokreće se temeljem odluke o upisu (u daljem tekstu: Natječaj) koju donosi Upravno vijeće Vrtića.
(3) Natječaj se objavljuje javnom objavom na mrežnim stranicama Vrtića, oglasnoj ploči u svim objektima Vrtića.
(4) Upisi u dječje vrtiće mogu se provoditi elektroničkim putem.
(5) Zahtjev za upis djeteta u Vrtić može se predati tijekom cijele pedagoške godine, za upis djeteta u narednu pedagošku godinu.
(6) Nakon objave Natječaja roditelji su dužni dostaviti svu potrebnu dokumentaciju u Vrtić u roku naznačenom u Natječaju. Nepotpuna dokumentacija i dokumentacija predana izvan natječajnog roka neće se bodovati ni razmatrati.
(7)  Za vrijeme trajanja Natječaja, Vrtić nije dužan obavijestiti roditelje/skrbnike da je dokumentacija nepotpuna. 

Članak 8.
(1) Javna objava upisa mora sadržavati sve potrebne upute za roditelje, a obavezno:

· naznaku upravne stvari (javna objava upisa djece u programe Vrtića),
· rok za podnošenje zahtjeva i mjesto podnošenja zahtjeva,
· vrstu programa u koji se djeca upisuju u skladu s planom upisa,
· određenje osoba na koje se odnosi (djeca od 12 mjeseci do polaska u osnovnu školu),
· način sudjelovanja osoba u postupku (kriteriji za ostvarivanje prednosti),
· naznaku osnovne i dodatne dokumentacije koja se prilaže uz zahtjev,
· rok i mjesto objave rezultata upisa,
· upozorenje na posljedice neodazivanja na javnu objavu u određenom roku,
· način ostvarivanja i zaštite prava sudionika u postupku upisa.
(2) Rok za podnošenje prijava je 15 dana. Sastavni dio ovog Pravilnika su obrasci:
· Zahtjev za upis djece u vrtić
· Zahtjev za ispis djece iz vrtića

Članak 9.
(1) Svaki, roditelj s područja Općine Oriovac i Općine Brodski Stupnik ima pravo upisa svog djeteta u Vrtić.
(2) Pravo iz prethodnog stavka može se ograničiti samo u slučaju nepostojanja kapaciteta Vrtića za upisom djece glede ostvarenja programa predškolskog odgoja i obrazovanja kojeg provodi.
(3) Roditelj koji nema prebivalište na području Općine Oriovac, odnosno Općine Brodski Stupnik, može upisati dijete u Vrtić ukoliko ima slobodnih mjesta i zadovoljene su sve potrebe djece s područja Općine Oriovac i Općine Brodski Stupnik te plaća punu ekonomsku cijenu programa.
(4) Roditelji s prebivalištem izvan općine Oriovac mogu upisati dijete u matični objekt na području Općine Oriovac samo u slučaju, ukoliko ima slobodnih mjesta i zadovoljene su sve potrebe djece s područja Općine Oriovac, te plaća punu ekonomsku cijenu programa.
(5) Roditelji s prebivalištem izvan Općine Brodski Stupnik mogu upisati dijete u područni objekt na području Općine Brodski Stupnik samo u slučaju, ukoliko ima slobodnih mjesta u područnom objektu i zadovoljene su sve potrebe djece s područja Općine Brodski Stupnik, te plaća punu ekonomsku cijenu programa.



(6) Ekonomsku cijenu Vrtića utvrđuje Upravno vijeće Vrtića svojom odlukom, uz prethodnu suglasnost Osnivača.
(7) Vrtić je dužan sukladno svom kapacitetu organizirati prvenstveno redoviti program predškolskog odgoja i obrazovanja za djecu s prebivalištem na području Općine Oriovac i Općine Brodski Stupnik, te osigurati prednost pri upisu u redovite programe na način utvrđen Zakonom o predškolskom odgoju i obrazovanju, ovim Pravilnikom i odlukom Osnivača.

Članak 10.
(1) Red prvenstva razrađuje se metodom bodovanja prema slijedećim kriterijima:
· Roditelji s prebivalištem na području Općine Oriovac za upis u matični objekt /Općine Brodski Stupnik za upis u područni objekt	100 bodova
· Djeca invalida Domovinskog rata	50 bodova
· Djeca oba zaposlena roditelja	40 + 40 bodova
· Djeca samohranih roditelja	40 bodova
· Djeca u udomiteljskim obiteljima	40 bodova
· Djeca u obitelji s troje i više djece	1 bod za svako maloljetno dijete
· Djeca s teškoćama u razvoju	40 bodova
· Djeca u godini prije polaska u osnovnu školu	10 bodova
· Djeca roditelja koji primaju dječji doplatak	10 bodova
· Za dijete čiji su roditelji korisnici zajamčene minimalne naknade ..................  10 bodova
(2) Roditelji koji imaju status redovitog studenta, a što dokazuju potvrdom visokoškolske ustanove o redovnom studiranju, izjednačeni su u ostvarivanju prednosti za upis sa zaposlenim roditeljima.
(3) Za dijete sa specifičnim i/ili zdravstvenim posebnim potrebama (djeca s teškoćama u razvoju), bez obzira na ostvareni broj upisanih bodova, upis će se vršiti prema procjeni Upisnog povjerenstva sukladno posebnoj potrebi djeteta, mogućnosti uvjeta za prihvat i kapacitetima Vrtića. Stručni tim vrtića ima pravo na inicijalnom razgovoru. Za dijete s teškoćom/sumnjom na teškoću upoznati roditelja s pravilom o postupnoj prilagodbi djeteta na vrtić te sa postupkom i razlozima pedagoške opservacije.	
(4) Za dijete čiji su roditelji korisnici zajamčene minimalne naknade, bez obzira na ostvareni broj upisanih bodova, upisi će se vršiti prema procjeni Upisnog povjerenstva sukladno mogućnosti uvjeta za prihvat i kapacitetima Vrtića.


Članak 11.
(1) Zahtjevi roditelja boduju se i svrstavaju na listu prvenstva na temelju priložene dokumentacije prema ukupno ostvarenom broju bodova od većeg broja bodova prema manjem.
(2) Roditelj može ostvariti bodove po više temelja iz članka 10. ovog Pravilnika u kojem slučaju se bodovi zbrajaju.
(3) Rang lista se utvrđuje posebno za matični objekt i za svaki područni objekt i odgojnu skupinu za koju se vrši upis.
Članak 12.
Ako više roditelja temeljem zahtjeva i priložene dokumentacije imaju isti broj bodova djeca se svrstavaju na listu prvenstva temeljem datuma podnošenja Zahtjeva. Ukoliko je isti datum podnošenja Zahtjeva, djeca se svrstavaju na listu prvenstva po datumu rođenja od starijeg prema mlađem.



Članak 13.
(1) Zahtjev za upis (u daljnjem tekstu: zahtjev), s dokumentacijom podnosi roditelj, skrbnik djeteta, odnosno korisnik usluga. Zahtjev za upis podnosi se elektronskim putem u aplikaciji za upise.
(2) Za upis djeteta u vrtić potrebno je priložiti sljedeću dokumentaciju: 
1. Za dijete:
· Rodni list djeteta
· Rodni list za svu djecu u obitelji
· potvrda nadležnog liječnika o obavljenom sistematskom zdravstvenom pregledu djeteta i preslika knjižice procijepljenosti
2. Za dokaz prebivališta:
· potvrda o prebivalištu za dijete ili preslika osobne iskaznice
· dokaz o prebivalištu za oba roditelja - preslika važećih osobnih iskaznica oba roditelja ili elektronski zapis o prebivalištu
   3. Za dijete zaposlenog/ih roditelja:
· Potvrde poslodavca o zaposlenju i ispis elektroničkog zapisa o radno pravnom statusu /e-radna knjižica koja se vodi pri HZMO
· potvrda o radnom statusu roditelja – ispis elektroničkog zapisa o radno pravnom statusu
  roditelji koji su vlasnici ili suvlasnici trgovačkog društva, samostalne radnje, osnivači ili su
 osnivači poduzeća, samostalni poljoprivrednici i svi koji ostvaruju prihod od samostalne
 djelatnosti dostavljaju Potvrde poslodavca o zaposlenju i ispis elektroničkog zapisa o radno
 pravnom statusu / e-radna knjižica koja se vodi pri HZMO, odnosno drugu odgovarajuću potvrdu
 kojom dokazuju status.
4. Za dijete roditelja na rodiljnom ili roditeljskom dopustu:
· Potvrda ili Rješenje HZZO-a o rodiljnom ili roditeljskom dopustu
· Potvrde poslodavca o zaposlenju
· Potvrda HZZ-a ili elektronički zapis iz HZMO-a
5. Za dijete samohranog roditelja:
· Rodni list djeteta
· Smrtni list za preminulog roditelja/skrbnika
· Potvrda o nestanku drugoga roditelja/skrbnika
· Sudska odluka o lišenju prava na roditeljsku skrb i kada je na dugotrajnom izvršavanju kazne zatvora.
6. Za dijete roditelja invalida domovinskog rata:
· Preslika rješenja o statusu invalida domovinskog rata.
7. Za dijete koje živi samo s jednim roditeljem (jednoroditeljska obitelj):
· Presuda o razvodu braka
· Ili sudska odluka o roditeljskoj skrbi
· Ili izvješće o provedenom postupku obveznog savjetovanja pri Centru za socijalnu skrb/Zavodu za socijalni rad ili drugi dokaz da drugi roditelj ne živi u zajedničkom kućanstvu.
8. Za dijete dano na skrb i uzdržavanje i dijete u udomiteljskoj obitelji:
· Preslika rješenja ili potvrda Hrvatskog zavoda za socijalnu skrb, presliku rješenja da je dijete u udomiteljskoj obitelji ako se nalazi u toj obitelji.
9. Za dijete s preporukom Zavoda za socijalnu skrb za smještaj u vrtić:
· Preporuka Zavoda za socijanu skrb
· Preslika rješenja roditelja korisnika zajamčene minimalne naknade
10. Za dijete s teškoćama u razvoju:
· nalaz i mišljenje o težini i vrsti invaliditeta - oštećenju funkcionalnih sposobnosti Zavoda za
          vještačenje, profesionalnu rehabilitaciju i zapošljavanje osoba s invaliditetom, medicinsku
         dokumentaciju i stručne nalaze, Rješenje o porodiljnoj naknadi HZZO-a.
11. Za dijete korisnika dječjeg doplatka:
· Preslika rješenja o priznavanju prava na doplatak za dijete



(3) Za točnost podataka iz prethodnog stavka odgovorne su osobe koje su izdale dokumente, odnosno podnositelj zahtjeva. U slučaju osnovane sumnje u točnost podataka iz priloženih dokumenta Povjerenstvo može obaviti provjeru.
(4) Naknadno dostavljene, nakon proteka upisnog roka i nepotpune isprave neće se uvažiti.

Članak 14.
(1) Postupak upisa djece u Vrtić provodi Povjerenstvo za provedbu upisa djece (u nastavku teksta: Povjerenstvo) kojeg imenuje ravnatelj.
(2) Povjerenstvo ima najviše pet članova.
(3) Na prvoj, konstituirajućoj sjednici, Povjerenstvo bira predsjednika Povjerenstva.
(4) Povjerenstvo radi na sjednicama koje saziva predsjednik.
(5) Povjerenstvo donosi odluke većinom glasova ukupnog broja članova Povjerenstva.
(6) Povjerenstvo odlučuje o zahtjevima za upis djece u odgojno-obrazovni program na temelju rezultata cjelovitog uvida o razvoju i potrebama svakog djeteta, analize dostavljene dokumentacije.
(7) O radu Povjerenstva vodi se zapisnik.
(8) Rad Povjerenstva nadzire ravnatelj.

Članak 15.
(1) Povjerenstvo je dužno u roku od 30 dana po isteku roka za podnošenje zahtjeva za upis djece objaviti Privremenu listu upisa djece po skupinama na oglasnim pločama u svim objektima Vrtića i na web stranici Vrtića www.dv-ivancica.hr. Privremena lista mora sadržavati redni broj, šifru i broj bodova.

(2) Dan objave na oglasnim pločama i web stranici www.dv-ivancica.hr smatra se danom dostave podnositeljima zahtjeva kako je to propisano Zakonom o općem upravnom postupku.

(3) Zbog zaštite osobnih podataka djece rezultati upisa biti će objavljeni dodijeljenim posebnim šifriranim brojevima koji anonimiziraju identitet djeteta (ime i prezime), koji su dostupni samo podnositeljima zahtjeva za upis u vrtić i Povjerenstvu.
Članak 16.
U roku iz prethodnog članka ravnatelj Dječjeg vrtića dužan je dostaviti osnivaču podatke:
· o broju zaprimljenih zahtjeva,
· o prihvaćenim zahtjevima za upis djece,
· o odbijenim zahtjevima za upis djece – s obrazloženjem,
· o raspoloživim kapacitetima Dječjeg vrtića nakon utvrđenih rezultata upisa.

Članak 17.
(1) Na temelju dostavljenih podataka Povjerenstva Ravnatelj donosi rješenja o u upisu djece u Vrtić, na osnovu kojih se izrađuju rezultati upisa.
(2) Roditelj nezadovoljan rješenjem glede upisa ili rasporeda svojeg djeteta može izjaviti pisanu žalbu Upravnom vijeću u roku od 8 dana od dana oglašavanja Privremene liste upisa djece.

Članak 18.
(1) O žalbama rješava Upravno vijeće u roku od 8 dana od dana isteka roka za žalbu.
(2) U radu Upravnog vijeća sudjeluje i predstavnik Povjerenstva radi obrazloženja odluke Povjerenstva Upravnom vijeću, ali bez prava odlučivanja.
(3) Upravno vijeće po žalbi može:
· odbaciti žalbu kao nepravodobnu,
· odbiti žalbu kao neosnovanu i potvrditi odluku Povjerenstva,
· usvojiti žalbu i ukinuti odluku Povjerenstva te samo donijeti odluku o upisu odnosno rasporedu djeteta ili pak vratiti Povjerenstvu na ponovno odlučivanje.
(4) Odluka Upravnog vijeća je konačna.
(5) O svojoj odluci Upravno vijeće izvještava roditelja.
(6) Nakon odluke Upravnog vijeća o žalbama formira se Konačna lista upisa djece po skupinama koja mora sadržavati redni broj, šifru i broj bodova. Konačna lista upisa djece će biti objavljena na oglasnim pločama u svim objektima Vrtića i na web stranici Vrtića www.dv-ivancica.hr. 

Članak 19.
(1) Tijekom postupka upisa roditelj može odustati od prijave za upis djeteta u Vrtić u pisanom obliku, usmeno na zapisnik ili elektronskim putem.
(2) Službena osoba Vrtića donijet će rješenje o obustavi postupka.

Članak 20.
O provedenom postupku upisa Dječji vrtić podnosi izvješće Osnivaču.
Članak 21.
(1) Lista čekanja formirat će se u slučaju kada je veći broj prijava nego što su kapaciteti Vrtića, sukladno kriterijima navedenim u članku 10. ovog Pravilnika.
(2) Lista čekanja sadrži:
· dobnu skupinu
· redni broj
· šifru
· ukupan broj bodova

Članak 22.
(1) Na temelju odluke o upisu djece u Vrtić i utvrđene liste prvenstva djeca se upisuju i uključuju u jaslice i vrtić u matičnom objektu u Oriovcu i u vrtić u područnom objektu u Brodskom Stupniku od 1. rujna tekuće godine.

Članak 23.
(1) Za djecu koja ne mogu biti primljena u Vrtić utvrđuje se lista čekanja.
(2) Tijekom pedagoške Vrtić upisuje djecu s liste čekanja ukoliko se zbog odustajanja primljene djece, povećanja kapaciteta, ukažu slobodna mjesta i to prema redoslijedu utvrđenom na listi.
(3) U slučaju otvaranja podružnice Vrtić ima pravo raspisati izvanredne upise.
(4) 
Članak 24.
(1) Vrtić s roditeljima djeteta koje je primljeno u Vrtić sklapa Ugovor o korištenju usluga u dječjem vrtiću (u daljnjem tekstu: Ugovor). Ugovor vlastoručno potpisuju roditelji djeteta koje je upisano u Vrtić i ravnatelj Vrtića.
(2) Ugovorom roditelji i Vrtić utvrđuju međusobna prava i obaveze
(3) Ugovor mora biti zaključen najkasnije do 30. rujna za narednu pedagošku godinu, iznimku predstavljaju djeca koja se upisuju tijekom pedagoške godine a čiji roditelji Ugovor moraju sklopiti u roku od 15 dana od dana polaska djeteta u Vrtić.
(4) U slučaju nepotpisivanja Ugovora u roku navedenom u stavku 3. ovoga članka, smatra se da je korisnik usluga odustao od svog zahtjeva za upisom djeteta u Vrtić. Na slobodno mjesto se upisuje, odnosno sklapa se Ugovor s roditeljem djeteta koje je prvo na listi čekanja.
(5) Ukoliko nema djece na listi čekanja ili se roditelj djeteta ne odazove na obavijest Vrtića o slobodnom mjestu za upis ili odbije mogućnost upisa djeteta u Vrtić, u Vrtić se mogu upisati djeca koja nisu sudjelovala u Natječaju (nepravovremeno dostavljena dokumentacija, nepotpuna dokumentacija i sl.).

Članak 25.
(1) U tijeku upisnog postupka, a prije uključivanja djeteta u odgojno – obrazovni program roditelj je obavezan obaviti inicijalni razgovor sa stručnim timom Vrtića.
(2) Termin za inicijalni razgovor odredit će stručni tim u dogovoru s roditeljem. O obavljenom razgovoru vodit će se službena zabilješka.
(3) Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima.

Članak 26.
Prije uključivanja djeteta u odgojno-obrazovnu skupinu roditelj/skrbnik je obvezan:
· potpisati izjavu o ovlaštenim osobama koje mogu dovoditi i odvoditi dijete iz Vrtića.
· Potpisati ugovor o o međusobnim pravima i obvezama davatelja i korisnika usluga redovitog programa predškolskog odgoja djeteta za pedagošku godinu u koju se dijete upisalo.

Članak 27.
Dijete se može upisati u Vrtić jednom tijekom pedagoške godine. 

Članak 28.
(1) Roditelj koji u trenutku upisa djeteta nije dobio mjesto u traženom odjelu Vrtića zadržava pravo na premještaj tijekom godine ako bude slobodnih mjesta te nema kandidata na listi čekanja.
(2) Roditelj uz Zahtjev tijekom natječajnog roka može predati dopunu dokumentacije ukoliko mijenja bodovno stanje.
(3) Odluku o premještaju donosi Povjerenstvo na temelju liste prvenstva.
(4) O odluci Povjerenstva roditelj će biti obaviješten nakon provedenog Upisnog postupka.

Članak 29.
(1) Upis u program predškole obvezan je za svu djecu u godini dana prije polaska u osnovnu školu djeca koja do 31.ožujka tekuće godine pune šest (6) godina, a koja nisu uključena u Vrtić.
Za upis djeteta u program predškole potrebno je priložiti sljedeću dokumentaciju:
-zahtjev za upis u program predškole
-privola roditelja/skrbnika za korištenje i čuvanje osobnih podataka 
-rodni list (preslika)
-preslike osobnih iskaznica oba roditelja
-potvrda nadležnog liječnika o zdravstvenom stanju djeteta
-preslika kartona imunizacije
-nalaz i mišljenje prvostupanjskog tijela vještačenja Zavoda za socijalni rad o postojanju teškoća u razvoju (u slučaju da je dijete pod nadzorom)
-rješenje o odgodi upisa u prvi razred osnovne škole za djecu kojoj je odgođen polazak u prvi razred
(2) provođenje programa predškole najranije počinje 1.10. te traje do 31.5. tekuće pedagoške godine.




III. ISPIS DJECE IZ VRTIĆA

Članak 30.
(1) Dijete može biti ispisano iz Vrtića na zahtjev roditelja.
(2) Roditelji su dužni predati Zahtjev za ispis, najmanje 15 dana prije namjere prekida korištenja usluga.
(3) Ispisnicu potpisuje roditelj djeteta, a ovjerava ravnatelj, nakon što utvrdi da roditelj nema nepodmirenih obveza prema Vrtiću. Korisnik programa dužan je vrtiću podmiriti troškove do dana ispisivanja djeteta uključujući i zaduženje za mjesec u kojem se ispisuje iz vrtića sukladno obračunu sufinanciranja cijene vrtića za navedeni mjesec. Podmirenjem zadnjeg zaduženja korištenja usluge vrtića prestaju prava i obveze korisnika usluga.
(4) Vrtić je dužan pisanim putem upozoriti korisnika usluga da Vrtić može otkazati ostvarivanje programa djetetu ako korisnik ne plati dospjele obveze u roku od 60 dana od dana dospijeća obveze ili ako korisnik na drugi način prekrši obveze utvrđene ugovorom ili općim aktom Vrtića.
(5) Vrtić je dužan pisanim putem upozoriti korisnika usluga da Vrtić može ispisati dijete ukoliko korisnici usluga neopravdano ne koriste usluge Vrtića više od dva mjeseca.

Članak 31.
Rješenje o ispisu donosi ravnatelj.

IV. PRAVA I OBAVEZE RODITELJA ILI SKRBNIKA I USTANOVE

Članak 32.
Roditelj odnosno skrbnik djeteta – korisnik usluga ima pravo:
· prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga,
· putem individualnih razgovora i roditeljskih sastanaka biti redovito izvještavan o razvoju i napredovanju djeteta, te biti uključen u različite oblike suradnje roditelja i Vrtića,
· podnositi zahtjeve nadležnim tijelima Vrtića radi ostvarivanja i zaštite pojedinačnih prava i potreba djeteta,
· sudjelovati u planiranju, realizaciji i vrednovanju odgojno-obrazovnog programa za dijete.

Članak 33.
Roditelj je dužan:
· sudjelovati u cijeni usluga predškolskog i ranog odgoja i obrazovanja koje Vrtić pruža njegovom djetetu u skladu s Odlukom Osnivača o cijeni usluga Vrtića
· dostaviti pisanu obavijest o odgodi polaska djeteta za sljedeću pedagošku godinu, ako postoje objektivni razlozi
· predočiti potpunu dokumentaciju i informaciju o karakteristikama i potrebama djeteta koje su bitne za njegovu sigurnost i zdravlje tijekom ostvarivanja programa,
· pridržavati se Kućnog reda i odluka Vrtića
· pravovremeno obavijestiti Vrtić o promjenama razvojnog statusa
· osobno dovoditi i odvoditi dijete iz odgojno-obrazovne skupine i potpisati izjavu o ovlaštenim osobama (punoljetnim) koje mogu dovoditi i odvoditi dijete iz Vrtića
· dovoditi i odvoditi dijete iz Vrtića u vrijeme određeno prema Kućnom redu Vrtića
· izvijestiti odgojitelja odgojno-obrazovne skupine u roku od 24 sata o razlozima izostanka djeteta,
· ne dovoditi u Vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,
· nakon izbivanja djeteta iz Vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,
· odazvati se pozivima na roditeljske sastanke, odazvati se na poziv stručne službe Vrtića i druge oblike suradnje roditelja s Vrtićem u cilju praćenja razvoja i napredovanja djeteta,
· dostaviti Vrtiću zahtjev za ispis najkasnije 15 dana prije ispisa, te dokazati podmirenje svih nastalih troškova programa do dana ispisa,
· izvršavati druge obveze korisnika usluga utvrđene općim aktima Vrtića.

Članak 34.
Dječji vrtić je dužan:
· ustrojiti rad s djecom u jasličkim i vrtićkim odgojnim skupinama sukladno propisanom programu i standardu predškolskog odgoja,
· surađivati s roditeljima/skrbnicima djeteta u cilju praćenja razvoja i napredovanja djeteta,
· osigurati redovito izvještavanje korisnika usluga i njihovo sudjelovanje u radu i aktivnostima upravljanju Vrtićem (putem predstavnika roditelja u Upravnom vijeću) sukladno zakonu i Statutu Vrtića,
· omogućiti zaštitu pojedinačnih prava korisnika usluga podnošenjem žalbe odnosno zahtjeva Upravnom vijeću,
· upozoriti korisnika usluga da Vrtić pridržava pravo preraspoređivanja djeteta iz jedne u drugu odgojno- obrazovnu skupinu, iz jednoga u drugi objekt, posebnog organiziranja programa za vrijeme lipnja, srpnja i kolovoza te u drugim posebnim okolnostima, u skladu s pedagoškim načelima i interesima organizacije rada u zadovoljavanju utvrđenih potreba za programima predškolskog odgoja,
· pisanim putem upozoriti korisnika usluga da Vrtić može otkazati ostvarivanje programa djetetu ako korisnik ne plati dospjele obveze u roku od 60 dana od dana dospijeća obveze ili ako korisnik na drugi način prekrši obveze utvrđene ugovorom ili općim aktom Vrtića,
· pisanim putem upozoriti korisnika usluga da Vrtić može ispisati dijete ukoliko korisnici usluga neopravdano ne koriste usluge Vrtića više od dva mjeseca.
· prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću,
· primiti prema odluci stručnog tima dijete koje prelazi iz drugog dječjeg vrtića radi preseljenja ili drugih opravdanih razloga, ukoliko ima slobodnih kapaciteta, a prethodno su podmirena sva dugovanja.

Članak 35.
Uvjeti i načini sudjelovanja roditelja u cijeni programa Dječjeg vrtića „Ivančica Oriovac“ uređuju se Pravilnikom o načinu i uvjetima sudjelovanja roditelja u cijeni programa Dječjeg vrtića „Ivančica Oriovac“.

V. PRJELAZNE I ZAVRŠNE ODREDBE

Članak 36.
Stupanjem na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću „Ivančica Oriovac“ (KLASA: 601-02/20-02/01, URBROJ: 2178/10-03/01-20-05 od 26.05. 2020. godine)
Članak 37.
Ovaj pravilnik može se mijenjati i dopunjavati samo na način i u postupku po kojem je donesen.



Članak 38.
Ovaj Pravilnik stupa na snagu danom donošenja ,a objavit će se u Službenom vjesniku Općine Oriovac.

Prilog 1:

KLASA: 601-01/20-02/____ UR.BROJ: 2178/10-03/01-20-	
Oriovac, 	20	.

ZAHTJEV
Za upis djeteta u Dječji vrtić „Ivančica Oriovac“
MB	

1. Podatci o djetetu:

Ime i prezime: 	. OIB:













Dan, mjesec i godina rođenja: 	

Adresa stanovanja: 	

2. Podatci o roditeljima:

Ime i prezime majke: 		Ime i prezime oca: 	 OIB majke:
























OIB oca:

Broj telefona majke: 		Broj telefona oca:	

3. Ime i godina rođenja vaše ostale djece te odgojno obrazovna ustanova koju polaze:

1) 	rođen/a 	, polazi 	
2) 	rođen/a 	, polazi 	
3) 	rođen/a 	, polazi 	
4. Zahtjev podnosim za upis djeteta u [image: ] matični objekt	[image: ] područni objekt
(označiti)
4.1. Redoviti program

a) Redoviti 10-satni program (primarni program)
b) Redoviti poludnevni program s ručkom (5-6 satni)
c) Redoviti poludnevni program bez ručka (5 satni)

Zahtjev za upis uz Izjavu o članovima kućanstva podnosi se na posebnom obrascu koji se preuzima u Dječjem vrtiću „Ivančica Oriovac“ i prilaže se ovom zahtjevu.

Roditelj/skrbnik je dužan prilikom podnošenja zahtjeva za upis priložiti dokaze o činjenicama bitnim za ostvarivanje prednosti pri upisu:
· rodni list djeteta (preslika) bez obzira na datum izdavanja isprave
· potvrda nadležnog liječnika o obavljenom sistematskom zdravstvenom pregledu djeteta i preslika iskaznice imunizacije
· dokaz o prebivalištu za oba roditelja - preslika važećih osobnih iskaznica oba roditelja ili potvrda prebivališta ili boravišta MUP-a
· potvrda o radnom statusu roditelja – potvrda poslodavca, potvrda HZZ-a ili elektronički zapis HZMO-a
· potvrda poslodavca o zaposlenju roditelja ili dokaz o samostalnom obavljanju djelatnosti – rješenje, obrtnica/dokaz o statusu poljoprivrednika
· potvrda visokoškolske ustanove o statusu redovnog studenta
· dokaz o samohranosti (smrtni list za preminulog roditelja, rješenje Centra za socijalnu skrb o privremenom uzdržavanju djeteta – kada je drugi roditelj lišen poslovne sposobnosti, kada mu je oduzeto pravo na roditeljsku skrb i kada je na dugotrajnom izdržavanju kazne zatvora)
· nalaz i mišljenje liječničkog povjerenstva Centra za socijalnu skrb ili Odluka drugog nadležnog tijela – za djecu s teškoćama u razvoju
· za svako dijete mlađe od 18 godina rodni list ili izvadak iz matice rođenih
· rješenje mjerodavne službe o priznatom statusu invalida Domovinskog rata, statusu invalida
· preslika rješenja o priznavanju prava na dječji doplatak
· sudsku odluku i rješenje Centra za socijalnu skrb o smještaju djeteta u udomiteljsku obitelj
· zahtjev za upis
· privola roditelja/skrbnika za korištenje i čuvanje osobnih podataka 
· inicijalni upitnik (za djecu koja se upisuju prvi puta)
· izjava roditelja/skrbnika o dovođenju djeteta
· izjava roditelja/skrbnika o davanju suglasnosti
· izjava roditelja/skrbnika rastavljeni
· izjava o članovima zajedničkog kućanstva


IZJAVE ZAPRIMLJENE NAKON ROKA ZA PREDAJU I NEPOTPUNE PRIJAVE NEĆE SE RAZMATRATI NITI BODOVATI
PREDAJOM ZAHTJEVA DIJETE NIJE UPISANO U DJEČJI VRTIĆ – DIJETE JE UPISANO U VRTIĆ U TRENUTKU KAD RODITELJ POTPIŠE UGOVOR S DJEČJIM VRTIĆEM.
DJEČJI VRTIĆ ZADRŽAVA PRAVO RASPOREDA DJETETA U SKUPINE.


Izjavljujem i vlastoručnim potpisom potvrđujem da su podaci navedeni u ovom zahtjevu i priloženoj dokumentaciji točni i potpuni te ovlašćujem vrtić da iste ima pravo provjeravati, obrađivati, čuvati i koristiti u skladu sa Zakonom o provedbi opće uredbe o zaštiti podataka (NN 42/18) i Uredbe (EU 2016/679) Europskog parlamenta i vijeća - Opće uredbe o zaštiti podataka – GDPR (General Data Protection Regulation) i drugim važećim propisima, a u svrhu sklapanja i izvršenja ugovora o ostvarivanju odgovarajućeg programa predškolskog odgoja djeteta u vrtiću.

PRIVOLA RODITELJA/SKRBNIKA ZA KORIŠTENJE I ČUVANJE OSOBNIH PODATAKA
Ovlašćujem i vlastoručnim potpisom potvrđujem da Dječji vrtić „Ivančica Oriovac“ kao voditelj obrade osobnih podataka može koristiti i čuvati moje osobne podatke i podatke moga djeteta u službene svrhe (upisa djeteta u redovne programe dječjeg vrtića, izdavanja potvrda, rješenja i uvjerenja po službenoj dužnosti za i u korist djeteta, izdavanja potvrda i uvjerenja isključivo na zahtjev roditelja). Za potrebe izdavanja uplatnica za sufinanciranje cijene usluge dječjeg vrtića Dječji vrtić može proslijediti moje osobne podatke (ime i prezime djeteta, OIB djeteta, ime i prezime roditelja, adresa roditelja, podatak o plaći roditelja i broj članova kućanstva) računovodstvenom servisu radi obračuna mjesečne cijene sufinanciranja usluge korištenja Dječjeg vrtića u skladu sa Zakonom o provedbi opće uredbe o zaštiti podataka (NN 42/18) i Uredbe (EU 2016/679) Europskog parlamenta i vijeća - Opće uredbe o zaštiti podataka – GDPR (General Data Protection Regulation).

Radi se o dobrovoljnom davanju podataka te ovu Privolu niste dužni prihvatiti.

Napominjemo da možete u potpunosti ili djelomice, bez objašnjenja odustati od dane Privole.


Privola je važeća za vremenski period u kojem je dijete upisano u Dječji vrtić „Ivančica Oriovac“ što potvrđujemo svojim potpisom.

DA  /  NE	(ZAOKRUŽITI)


Oriovac 	






1. Ime i prezime roditelja/skrbnika	2. Ime i prezime roditelja/skrbnika


(potpis)	(potpis)


Prilog 2:

KLASA: 601-01/20-06/__ UR.BROJ: 2178/10-03/01-20-	
Oriovac, 	20	.


PODNOSITELJ ZAHTJEVA:
Ime i prezime 	  Adresa stanovanja: 		 Broj telefona/mobitela –email	
ZAHTJEV
Za ispis djeteta iz Dječjeg vrtića „Ivančica Oriovac“, Oriovac
1. Podatci o djetetu:

Ime i prezime: 	. OIB: 	
Dan, mjesec i godina rođenja: 	

Adresa stanovanja: 	

Vrtić i skupina koju dijete pohađa: 	
Datum ispisa djeteta:
Razlog ispisa je (npr. često oboljenje djeteta, preseljenje, drugi način zbrinjavanja djeteta, odlazak u školu, cijena usluge, nezadovoljstvo uslugom vrtića – opisati i slično):


Izjavljujem da ću do dana ispisa podmiriti ukupan dug prema Vrtiću.
U Oriovcu, 	20	. godine.		



Potpis oba roditelja/staratelja/skrbnika/samohranog roditelja



Napomena:
Na temelju podnesenog Zahtjeva za ispis djeteta (predaje se u Dječji vrtić „Ivančica Oriovac“ najkasnije petnaest dana prije ispisa djeteta iz vrtića) vrtić izdaje Rješenje o ispisu djeteta iz redovnog programa predškolskog odgoja i obrazovanja.
Ukoliko s danom ispisa korisnik usluge nije podmirio sve obveze, Dječji vrtić neće izdati Rješenje o ispisu djeteta iz redovitog programa i smatrat će se da dijete nije ispisano iz Vrtića.
Nastalo potraživanje Dječji vrtić će naplatiti pokretanjem ovršnog postupka.

